钦定古今图书集成/明伦汇编/氏族典/第124卷 > 陈宜中
## 钦定古今图书集成/明伦汇编/氏族典/第124卷 > 陈宜中

按《宋史陈宜中传》：“宜中，字与权，永嘉人也。少甚贫，而
性特俊拔。既入太学，有文誉。宝祐中，丁大全得宠于
理宗，在台横甚，宜中攻之。大全怒，使监察御史吴衍
劾宜中，削其籍，拘管他州。司业率十二斋生冠带送
之桥门之外，大全益怒，宜中谪建昌军。大全既窜，丞
相吴潜奏还之。贾似道入相，复为之请，诏免省试，令”
赴。景定三年，廷试中第二人，由绍兴府推官、户部架
阁、秘书省正字、校书郎，数年，迁监察御史。程元凤再
相，似道恐其侵权，欲去之。宜中首劾元凤，亦自请外，
为江东提举茶盐常平公事。四年，改浙西提刑。五年，
召为崇政殿说书，累迁礼部侍郎兼中书舍人。七年，
闽阙帅，以显文阁待制知福州。在官得民心，岁馀，入
为刑部尚书。十年，拜签书枢密院事兼权参知政事。
德祐元年，升同知枢密院事。二月，似道丧师芜湖，乃
以宜中知枢密院兼参知政事。已而翁应龙自军中
归，宜中问似道所在，应龙以不知对。宜中以为似道
已死，即上疏乞正似道误国之罪。似道行时，以所亲
信韩震总禁兵，人有言震欲以兵劫迁者，宜中召震
计事，伏壮士袖铁椎击杀之，以示不党于似道。以王
爚为左丞相，拜宜中特进、右丞相。四月，爚还朝论事，
即与宜中不合。会留梦炎自湖南入朝，宜中乞罢政，
请以梦炎为相。太皇太后乃以宜中为左丞相，梦炎
为右丞相，爚进平章军国重事。爚子嗾，京学生，伏阙
上书，数宜中过失数十事。书上，宜中竟去，遣使召之，
不至。其后罢爚，命临安府捕逮京学生，召之，亦不至。
太皇太后自为书遗其母杨，使勉谕之，宜中始乞以
祠官入侍，乃拜醴泉观使。十月壬寅，始造朝，寻为右
丞相。十一月，遣张全合尹玉、麻士龙兵援常州，玉与
士龙皆战死，全不发一矢，奔还。文天祥请诛全宜中，
释不问。已而常州破，邻邑望风皆遁。宜中遣使如军
中请和，不得，即率群臣入宫请迁都，太皇太后不可。
宜中痛哭请之，太皇太后乃命装，俟升车，给百官路
费银。及暮，宜中不入，太皇太后怒，脱簪珥掷之地，遂
闭阁。群臣求内引，皆不纳。宜中初与元丞相伯颜期
会军中，既而悔之，不果往。伯颜将兵至皇亭山，宜中
宵遁。陆秀夫奉二王入温州，遣人召宜中。宜中至温
州，而其母死，张世杰舁其棺舟中，遂与俱入闽中。益
王立，复以为左丞相。井澳之败，宜中欲奉王走占城，
乃先如占城谕意，度事不可为，遂不反。二王累使召
之，终不至。至元十九年，大军伐占城，宜中走暹，后没
于暹。